# Om læremidler, utstyr og personlige eiendeler Midtstuen skole

Vi forventer at elevene tar godt vare på sine lærebøker, PCer og annet utstyr ved skolen. Se også Oslo kommunes ordensreglement: [Ordensregler](https://midtstuen.osloskolen.no/for-elever-og-foresatte/reglement-og-skjema/ordensregler/)

Elevskap

Kontaktlærer hjelper elevene til å finne et skap, de tar med hengelås hjemmefra. Her kan eleven oppbevare bøkene sine og gjerne yttertøy i de skapene som har plass til det. **Elevskapet må aldri stå ulåst!** Ved bryting opp av lås (mistet nøkkel, glemt kode) skal låsen erstattes med en gang. Skolen tar ikke ansvar på erstatning av ny lås, dette er elevenes og foresattes ansvar.

Erstatninger

Skolen har ikke erstatningsansvar for penger eller private gjenstander, klær, o.l. som tas med på skolen. Elevene oppfordres til ikke å ta med seg store verdier, dyre klær, penger eller verdisaker på skolen. Er det helt nødvendig, lever verdisakene til kontoret for oppbevaring gjennom skoledagen. Verdisaker som telefon, bankkort og små verdigjenstander kan også leveres til gymlærer i kroppsøvingstimen.

Utstyr

Alle sykler parkeres på eget ansvar i skolegården i egne stativ eller der de ikke er i veien for andre. Alt utstyr til utendørs bruk skal alltid oppbevares ute i skolegården. Elevene må finne egnet sted og låse utstyret før de går inn til timen. Air Wheels, sparkesykler, ski, akebrett mm må parkeres ute. Skolen har egne skistativ utenfor kroppsøvingsbygget. Denne type utstyr skal ikke brukes i skolegården, men bæres eller trilles.

IKT - utstyr

Skolen har fra høsten 2019 investert i elev pc til den enkelte elev. Også her gjelder Oslo kommunes ordensreglement, samt nye regler og råd om IKT. Det er ikke lenger anledning for skolen til å be foreldre erstatte ødelagte maskiner dersom skaden eller ødeleggelsen er et uhell. Det er alltid et uhell! Skolen har dessverre ikke økonomi til å erstatte alle de maskinene vi ser ødelegges av ulike årsaker. 15 ekstra innkjøp på 4 måneder, er nok i meste laget for vår skole. Vi vurdere ulike tiltak for å redusere problemet våren 2020. Foreløpig blir noen maskiner sendt til reparasjon og elevene får maskinen tilbake når den er reparert. Noen maskiner erstattes, og ventes levert til skolen i januar, sammen med ekstra pc 'er til låns når uhellet er ute. Slik det ser ut nå, vil det likevel alltid være elever som ikke har skole pc til daglig, noe som er litt synd. Vi oppfordrer derfor dere foreldre sterkt til å hjelpe oss med å unngå skader og ødeleggelser gjennom støtte til den enkelte elev i å ta ansvar for det utstyret skolen har lånt ut. Under finner dere felles regler for bruk utarbeidet av Utdanningsetaten og elever i Osloskolen. Legg også merke til punkt 3 – det handler også om å laste ned uautoriserte filmer med videre. Maskinene er satt opp på en slik måte at de ikke takler denne type nedlastinger, og som en konsekvens må eleven levere inn pc 'en sin til ny tanking. Dette belaster både systemet vårt og fører til at eleven ikke har maskin til skolearbeidet sitt kortere eller lengre perioder.

# **Regler og råd for bruk av IKT-utstyr**

Utdanningsetaten har utarbeidet felles regler og råd for bruk av IKT-utstyr, som skal gjelde for alle skoler. Reglene er utarbeidet i samarbeid med elever fra Majorstuen skole og Elevorganisasjonen. Sørg for at du som elev kjenner skolens regler for hvordan du skal bruke IKT-utstyret på skolen. Reglene gjelder både når du bruker skolens utstyr og privat utstyr i undervisningen.

1. PCer og nettbrett i Osloskolen er verktøy for skolearbeidet. Det er skolen som eier utstyret, og det skal behandles forsiktig og tas godt vare på.
2. Vær en god venn, også på internett. Si fra til en voksen hvis du opplever noe som ikke er greit.
3. IKT-utstyret skal brukes til læringsaktiviteter. Bruk ikke utstyret til å søke etter upassende innhold, som vold og pornografi.
4. Passord er viktig og privat. Bruk ditt eget brukernavn og pass på at det bare er ditt. Velg et lurt passord som du holder for deg selv.
5. Tenk deg godt om før du deler personlige bilder og opplysninger om deg selv og andre på internett. Husk at du ikke kan dele bilder av andre uten å spørre om lov.

Tips og råd

* Husk at internett aldri glemmer. Det du publiserer, kan bli der for alltid.
* Husk at hvem som helst kan skrive tekster på internett, og det som står der trenger ikke å være sant. Sjekk kilder og still spørsmål hvis du er usikker på om noe du leser på nett er riktig.
* På internett kan du finne og dele informasjon, bilder, video og musikk. Husk at det ikke er alt du kan bruke fritt og at du må ta med informasjon om kilden til det du bruker.
* Gjør deg godt kjent med råd og anbefalinger for nettvett og trygg bruk av IKT. For eksempel [www.dubestemmer.no](http://www.dubestemmer.no/) eller <https://www.ung.no/nettvett/>